‪Elgin-brand woed voortDie omvang van die Elgin-brand (Grafika via Greater Overberg FPA, Facebook) ŉ Groot veldbrand in Elgin, in die Overberg-streek in die Wes-Kaap, woed steeds voort nadat dit Saterdag in die Houwhoek-pas begin het. Die N2 was sedert Saterdagaand vir ŉ paar ure lank gesluit toe die vlamme weens die wind die pad oorgesteek het. Die veldbrand was Sondag buite beheer, aangesien brandbestryders nie daarin kon slaag om te keer dat dit oor Highlandsweg versprei nie. Brandbestryders het gepoog om te verhoed dat dit na die Kogelberg-natuurreservaat versprei, aangesien dit ŉ ekologiese ramp sou wees indien die vierjarige veld met sy seldsame en bedreigde spesies, sou afbrand. ŉ Groot deel tussen die Rooiheuwelgebied op die Van der Stelspas tot Honingklip in Botrivier het gebrand. Twee Working on Fire-helikopters, twee Oryx-helikopters van die SA Lugmag, 80 bemanningslede, 10 brandweerwaens en meer as 100 grondeienaars het deurgaans gewerk om die brand onder beheer te bring, het Greater Overberg FPA op sy Facebook-blad bevestig. Rook van die brand het Sondag tot in Kaapstad gehang. Geen beserings is tot dusver aangemeld nie.